Sesame Street

***Sesame Street*** ye una serie de televisión educativa estadounidense apta pa toz os publicos, ye muito conoixida per los suyos personaches que son titeres, conoixius como *The Muppets*.

La suya primera emisión en os Estaus Unius estió lo 10 de noviembre de 1969 per la cadena publica *National Educational Television* (NET) (actual *Public Broadcasting Service -PBS*), y se plegoron a emitir un total de 4.698 episodios en a suya temporada numero 54, lo que lo convierte en o programa pa ninos mas duradero de tota la historia d'a televisión, seguiu per Bob Esponja.

## Historia
Los antecedents a la suya emisión cal buscar-los en l'anyo 1966, dimpués d'una propuesta inicial d'a productora Joan Ganz Cooney, titulada *Children's Television Workshop* (televisión pa ninos en edat preescolar) y se reservó un periodo de planificación de deciueito meses y con una subvención de 8 millons de dólars de cuantas achencias y fundacions gubernamentals. La serie proposada prebaría la utilidat d'o meyo televisivo en a provisión d'educación temprana pa ninos chicotz. Amás de Cooney, l'equipo de planificación orichinal incluyiba a cuantos veteranos d'o programa infantil *Captain Kangaroo* (Capitán Canguro), como lo productor executivo David Connell, lo productor Samuel Y. Gibbon, Jr. y lo compositor Jeff Moss, asinas como lo productor y guionista prencipal Jon Stone y lo productor Matt Robinson (qui dimpués interpretó lo personache de *Gordon* en o programa). Per sucherencia de Cooney, se contrató a lo titiretero estadounidense Jim Henson con os suyos ya conoixius *Muppets*, seguiu d'o compositor Joe Raposo. L'equipo d'investigación de CTW incluyió a lo profesor de Harvard, Gerald S. Lesser como chefe d'a chunta d'asesors y Edward L. Palmer como director d'investigación, rastriando y observando como respondeban las audiencias infantils a la programación.

Encara que los primers episodios implicoron dramatizar los pensamientos internos d'os ninos actors en un estudeyo, lo director Jon Stone suchirió un entorno mas urbano, como una carrera en o centro d'una ciudat real y con un elenco integrau de vecins. Los habitants humans orichinals yeran conoixius como *Bob*, *Mr. Hooper*, *Gordon* y *Susan* estando los protagonistas d'as historias d'o vecindario que constituyiban aproximadament lo 25 per ciento d'o programa d'una hora de duración. Pa mantener lo realismo d'una carrera, los *Muppets* se mantenioron separaus; asinas per eixemplo, Ernie y Bert, mientres viviban en o vecindario, residían en un apartamento en un suterrano.

*Sesame Street* se grava orichinalment en os estudios de televisión *Reeves Teletape* de Manhattan, en a ciudat de Nueva York. En 1993, quan lo escenario d'o vecindario s'expandió a la tornada d'a cantonada y s'amenesteba mas espacio, la producción se tresladó a los estudios Kaufman Astoria en Queens, an se grava encara actualment.

## Caracteristicas
O programa se desenvuelte en un vecindario ficticio  tipico estadounidense, an los suyos inquilinos interactúan con os *Muppets*, mesclando segmentos d'animación, cancions interpretadas per miembros d'o elenco u celebridatz convidadas acompanyaus d'os titeres, que amuestran a los ninos chicotz la lectura y aritmetica basica, las colors, las letras, los numeros u los días d'a semana. Tamién incluye seccions que se centran en habilidatz basicas, como lo cruciar la carrera con seguranza, la importancia d'a hichiene basica, entre d'atras cosetas cutianas. Muitas d'as seccions d'o programa son parodias u copias d'atros programas televisivos convencionals.

S'incluyen a lo largo d'o programa diversos elementos d'humor menos infantil pa animar a los adultos a veyer lo programa con os ninos, fendo-lo asinas apto pa todas la edatz. Cada episodio se desenvuelte con base en un numero y letra diferents.

### Diversidat
Ye un programa activament multicultural y intenta incluyir rols y personaches de tot tipo, incluyindo discapacitaus, chovens, mayors, afroamericanos, hispans u asiaticos, bella cosa chocant pa la epoca. Mientres que cualques d'as marionetas se asemellan a las personas, atras son animals u monstruos de grandarias y colors variaus. Lo programa anima a los ninos a dar-se cuenta que i hai chent de totas las formas, grandarias y colors y que no i hai un tipo fisico millor que unatro. Vinculau con a suya perspectiva multiculturalista, lo programa estió pionero en a ideya de ficar ocasionalment parolas y frases muito basicas en espanyol pa familiarizar a los ninos chicotz con o concepto de saber-ne mas d'un idioma. Esto se dió con a inclusión de personaches hispanos (en os suyos comienzos, entre ells, lo reconoixiu actor Raúl Juliá) que amostraban a los ninos y demás personaches d'o programa a decir frases en espanyol. Tamién presentó lo segmento *The Spanish Word of the Day* (la Parola d'o día en espanyol) en cada episodio. Lo leguache de signos ha chugau un papel important a lo largo d'os anyos, a traviés d'o personache de *Linda* (interpretau per Linda Bove entre 1971 y 2002) y las visitas d'o Teatro Nacional de Sordos.

### ''The Muppets''
Estes personaches estioron creyaus per Jim Henson y lo suyo equipo; cadagún d'estes estió creyau pa representar una etapa u elemento especifico d'a nineza temprana y los guións escritos pa que los personaches reflecten lo desarrollo d'un nino de determinada edat. Esto aduya a lo programa a cubrir no nomás los obchectivos d'aprendizache de diferents libels madurativos, sino tamién las preocupacions, espantos y intereses de ninos y ninas de diferents edatz.

Entre los muppets de Sesame Street, ye *Big Bird*, un muixón amariello de 8 pietz d'altura que vive en un gran nido en un local albandonau adchacent a l'edificio 123 de *Sesame Street*, ubicau dezaga d'o montón de vasuera de l'edificio. Un visitante habitual de *Big Bird* ye lo suyo millor amigo, lo Sr. Snuffleupagus u *Snuffy*, como totz lo claman. *Oscar the Grouch*, lo rondinador local de *Sesame Street* y lo suyo gusano mascota *Slimey*, viven en un contenedor de vasuera que ye chunto a un montón de vasuera. Los millors amigos *Ernie y Bert* comparten la cambra en l'apartamento d'o suterrano de l'edificio 123 an participan regularment en chanzas comicas.

La familia d'onsos de *Goldilocks and the Three Bears* residen en *Sesame Street*. La familia, ye encabezada per *Papa Onso* y *Mama Onsa*, y lo suyo fillo *Bebé Onso*. Este zaguer ye un buen amigo d'os monstruos *Telly*, *Zoe*, *Rosita* (d'orichen mexicano) y *Elmo*. A partir de 1998, *Elmo* teneba lo suyo propio espacio, *Elmo's World* (Lo mundo de Elmo), que ocupa la mayor parte d'a segunda metat d'o programa en o cual, los espectadors exploran temas en una versión imachinaria dibuixada con clariones de l'apartamento de Elmo.

Unatro d'os personaches *Muppet* ye *Grover*, qui se nombra a si mesmo como *amigo adorable y peludo* que tamién tiene una personalidat de superhéroe, *Super Grover*. Tamién ye *Cookie Monster* que peliaba con a suya consciencia totz los días mientres lo segmento d'a Letra d'o Día, a on tractaba de controlar los suyos impulsos de minchar-se las letras dibuixadas con glaseado de galletas. Unatro d'os *muppets* ye o *Count von Count* que mientres lo segmento d'o Numero d'o Día conta numeros dica que lo suyo organo musical de tubos revela lo numero misterioso.

A lo largo d'os anyos s'han incluyiu atros personaches como lo presentador de programas de chuegos *Guy Smiley*; los treballadors d'a construcción *Biff y Sully*; lo gran monstruo *Herry* (que no conoixe la suya propia fuerza); *Roosevelt Franklin*, qui actuó como mayestro d'os suyos companyers de clase en a escuela primaria; y *Lo Lobo Feroz*, que a diferencia d'o popular cuento, no ye un personache de terror. Lo olvidadizo *Jones*, un vaquero con un trestuco d'a memoria a curto plazo que amontaba a lo fidel caballo clamau *Buster* y la suya novia *Clementine*. *Fred lo caballo marabilla* y *Rosie Rodeyo* que yera una vaquera. En a temporada 47 (2017-18) se presentó a un nuevo personache: Julia, una nina con autismo.

Dende los suyos comienzos fació parte d'o programa lo muppet mas famoso de Henson, Kermit the Frog que yera un personache recurrent y actuaba como reportero itinerant pa los segmentos de "*Sesame Street News Flash*". Kermit amaneixió en o show dica 2001, a causa que posteriorment los dreitos d'o personache serían propiedat de The Walt Disney Company. Encara que pa lo especial de televisión como parte d'a celebración d'o 50 aniversario d'o programa, Kermit fació una aparición especial chunto a lo cantaire Elvis Costello.

## Elenco
### Actors
Una serie de personaches humans habituals torna la locura d'os personaches *Muppets* a la realidat y cumple diferents funcions pedagochicas, amostrando integración y tolerancia representando diferents personalidatz, rols y ocupacions de adultos. En o debut d'a serie en noviembre de 1969, lo reparto de *Sesame Street* yera conformado per los actors Bob McGrath, Matt Robinson, Loretta Long, Will Lee y un chicot grupo de ninos. Con o tiempo, Robinson estió reemplazau en a temporada 4 (1972-73) per l'actor Hal Miller y dimpués en a temporada 6 (1974-75) per Roscoe Orman pa interpretar definitivament lo personache de *Gordon*.

A lo largo d'a suya historia, diferents actors han encarnado una variedat de personaches diferents edatz, razas y lugars en o vecindario. Con a creixent popularidat d'o programa, cada temporada presentaba nuevos rostros en *Sesame Street*.

Contino se puede veyer un listau  d'os prencipals personaches y los actors que los han interpretau:

A partir de 2020, Chris, Alan, Nina y Charlie son los solos humans habituals que amaneixen en o programa. Manimenos, exmiembros d'o elenco como Gordon, Bob y Luis, han amaneixiu ocasionalment en videos en linia d'o programa que s'han lanzau dende alavez.

## Programas especials
Mientres los suyos mas de 50 anyos en a televisión, Sesame Street, ha emitiu programas y episodios especials como son los de Nadal u aniversarios d'o programa, entre atros. Asinas como tamién los suyos personaches han amaneixiu en diversos especials y cintas de The Jim Henson Company.

### Aparicions especials en atros prochectos muppet

* *The Muppet Movie* (1979)
* *The Muppets Take Manhattan* (1984)
* *Henson's Place* (1984)
* The Muppets: A Celebration of 30 Years (1986)
* *A Muppet Family Christmas* (1987)
* *The Muppets Celebrate Jim Henson* (1990)

### Cintas de Sesame Street

* Sesame Street presents: Follow That Bird (1985)
* *The Adventures of Elmo in Grouchand* (1999)

A resultas d'a retransmisión mundial d'o programa orichinal, empecipioron a amaneixer en o mundo versions locals adaptadas a las necesidatz y realidatz de cada país u rechión, estando las primeras versions en surtir la brasilenya y la mexicana. Cualques d'estas versions contaban con os suyos propios personaches.

### Versions en o mundo

#### Versions locals

### Versions dobladas

* *Seesamtie*, Finlandia.
* *Улица Сезам*, Bulgaria.
* *Boneka Sesame*, Indonesia.
* *Sesam Opnist Pû*, Islandia.
* *Sesamo Apriti*, Italia.
* *Sezamé Otevri Se*, Republica Checa.
* *Ulica Sezamkowa*, Polonia.
* *Susam Sokağı*, Turquía.
* *Taman Sesame*, Malaisia.

### Versions en espanyol

#### Mexico
En Mexico lo programa encetó en l'anyo 1972, adaptando la carrera d'a versión orichinal a una vecindat que s'acoplaba millor a lo contexto mexicano, y que estió clamada *Plaza Sésamo*. Dimpués de mas de 30 anyos, lo programa se sigue transmitindo con gran exito per lo mesmo canal, pus dende los suyos inicios s'ha transmitiu per Canal 5 de Televisa con o nombre de *Plaza Sésamo* pa posteriorment estar retransmitido per tota Hispanoamerica en canals nacionals, rechionals y de cable (Discovery Kids), con tal exito que ha plegau dica a los Estaus Unius transmitindo-se per estacions de PBS (realizadora d'a versión orichinal) en as ciudatz en que i hai mayor cantidat d'habitants de fabla hispana.

Lo impacto d'iste programa estió tal que lo 12 d'octubre de 1995 se fació a devantadera en a ciudat mexicana de Monterrey lo parque tematico Parque Plaza Sésamo.

#### Espanya
En Espanya lo espacio prencipió a emitir-se per TVE en l'anyo 1976 dentro d'o programa Un globo, dos globos, tres globos. En aquells anyos s'emitiba lo programa orichinal en versión doblada con o titol de «Ábrete Sésamo», fracasando iste primer intento.

Dimpués, se optó per adaptar lo programa a la realidat espanyola. La productora norteamericana CTW (Children's Television Workshop) yera responsable d'o 50 % d'o programa y la resta se completaba con material grabau en os estudios de Prado del Rey. D'esta traza, entre 1979 y 1980, Emma Cohen, en o suyo papel de Gallina Caponata, y Jesús Alcaide, como lo caragol Perezgil qui acompanyoron las briendas d'os ninos espanyols.

## Se veiga tamién
* The Muppets
* Jim Henson

## Referencias

## Vinclos externos